SET ปิดเช้าบวก 5 จุด ขานรับ “เฟด” ส่งสัญญาณขึ้นดบ.ต่ำกว่าคาด
SET ปิดเช้าบวก 5 จุด ขานรับ “เฟด” ส่งสัญญาณขึ้นดอกเบี้ยต่ำกว่าคาด ขณะที่ราคาสินค้าโภคภัณฑ์พุ่งหนุนราคาหุ้นกลุ่มพลังงาน ช่วงบ่ายให้กรอบดัชนี 1,685-1,700 จุด
3 มี.ค. 2565

นายวิจิตร อารยะพิศิษฐ ผู้อำนวยการอาวุโสนักกลยุทธ์การลงทุนฝ่ายวิจัย บล.เมย์แบงก์ (ประเทศไทย) กล่าวว่า ตลาดหุ้นไทยเช้านี้เปิดกระโดดและขึ้นไปทดสอบระดับ 1,700 จุด ตอบรับถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ต่อสภาคองเกรส ซึ่งตลาดคาดว่าเฟดจะปรับขึ้นดอกเบี้ยไม่แรง หรือคาดว่าจะขึ้นเพียง 0.25% ทำให้บรรยากาศการลงทุนผ่อนคลายความกังวลลง และราคาสินค้าโภคภัณฑ์ (Commodity) อย่างน้ำมันดิบ ถ่านหิน ก๊าซธรรมชาติ หนุนราคาหุ้นพลังงาน รวมทั้งอัตราผลตอบแทนพันธบัตรสหรัฐ (Bond Yield) ฟื้นตัวขึ้นมา
อย่างไรก็ตามดัชนียังติดแนวต้านที่ 1,700 จุด โดยมีสัญญาณขายทำกำไรออกมาบ้าง ขณะที่ภาพความตึงเครียดระหว่างรัสเซียและยูเครนยังไม่จบ
สำหรับแนวโน้มการลงทุนช่วงบ่าย คาดว่าดัชนีจะแกว่งในกรอบ 1,685-1,700 จุด สัญญาณเก็งกำไรเริ่มแผ่ว
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BANPU มูลค่าการซื้อขาย 4,911.50 ล้านบาท ปิดที่ 12.60 บาท เพิ่มขึ้น 0.50 บาท
PTTEP มูลค่าการซื้อขาย 4,695.92 ล้านบาท ปิดที่ 152.00 บาท เพิ่มขึ้น 2.50 บาท
PTT มูลค่าการซื้อขาย 3,791.29 ล้านบาท ปิดที่ 39.50 บาท ลดลง 0.25 บาท
KBANK มูลค่าการซื้อขาย 3,006.71 ล้านบาท ปิดที่ 162.50 บาท เพิ่มขึ้น 2.00 บาท
AOT มูลค่าการซื้อขาย 2,927.19 ล้านบาท ปิดที่ 64.75 บาท เพิ่มขึ้น 2.00 บาท